《之京留别祁羡仲诸子》
明代·卢尧典

江亭酒尽晚烟浮，漂泊人操小小舟。接地月明疏雨后，隔溪渔唱夜潮头。

素衣总与缁尘惯，佳句能支道路愁。他日京华千里梦，雁书迟尔慰登楼。

作者简介：卢尧典，字唐宪。东莞人。明穆宗隆庆元年（一五六七）举人。授官南直青阳知县，寻调广西博白县。有《左史摘繁》、《佚我堂集》。清温汝能《粤东诗海》卷三三有传。